Simba Mhere-ongeluk: Motor ry teen 166 km/h voor botsingSimba Mhere Preshalin Naidoo (24), die man wat tereg staan op twee aanklagte van strafbare manslag nadat hy in ŉ botsing betrokke was waarin die aanbieder Simba Mhere (31) en sy passasier dood is, het ŉ spoed van 166 km/h gery toe die botsing plaasgevind het. Lorenz Stoger, Car Track se vlootbestuurder, het Dinsdag in die Randburg-landdroshof getuig Naidoo het op 31 Januarie 2015 omstreeks 5:36 die William Nicol-afrit geneem en teen 166 km/h in die regterkantste baan in die rigting van Monte Casino gery. Staatsaanklaer Dinesh Nandkissor het Stoger gevra hoekom daar geen aanduiding is dat Naidoo die remme van sy motor aangeslaan het nie. “Daar is nie skerp rem getrap nie,” het Stoger aangevoer. Volgens hom het Naidoo teen 166 km/h gery en toe skielik 0 km/h nadat hy teen die ander motors gebots het. Stoger het aan die hof verduidelik hoe die toestel wat in Naidoo se motors geïnstalleer was werk en hoe die data bekom is. Hy het gesê die toestel kan ŉ bestuurder se bestuursgedrag sowel as die ligging van die motor waarneem. “Op 30 Januarie 2015 omstreeks 17:48 het die motor teen 134 km/h gery op die N1. Teen 20:15 het die motor teen 150 km/h gery en teen 22:17 het Naidoo 134 km/h gery in Jan Smutslaan waar die spoedperk 80 km/h is.” Volgens Stoger het Naidoo op 31 Januarie 2015 omstreeks 4:30 teen 210 km/h gery op die N1. Nandkissor wou by Stoger weet hoeveel ritte deur die toestel aangeteken is waar Naidoo die spoedgrens oorskry het. Volgens Stoger was daar 37 gevalle waar Naidoo die grens oorskry het. Mhere en sy vriendin, Kady-Shay O’Bryan‚ is op 31 Januarie 2015 op die ongelukstoneel in William Nicol-rylaan in Fourways dood. Naidoo het glo met sy motor oor die middelman gery en teen Mhere se motor gebots. Mhere en O’Bryan was op pad na die OR Tambo Internasionale Lughawe om na Kaapstad te vlieg vir die J&B Met. Mhere se pa, Joseph, was ook in die motor en het die botsing oorleef. Mhere was ŉ aanbieder van die leefstylprogram Top Billing op SABC3 en O’Bryan (29) was ŉ blogger, sosiale kommentator en enkelma van ŉ vierjarige dogtertjie. Die saak gaan Woensdag voort. Lees alle vorige berigte oor Simba Mhere op Maroela Media.